C 132/208
BG
Официален вестник на Европейския съюз
24.3.2022 г.
Четвъртък, 7 октомври 2021 r.
П.
като има предвид, че на 30 септември 2021 г. Министерството на външните работи на Етиопия обяви седем служители на ООН (от Уницеф, Службата на Върховния комисар по правата на човека на ООН (СВКПЧ) и UNOCHA) за personae non gratae в Етиопия;
Р.
като има предвид, че в Тигре и в съседните региони има периодични ограничения и прекъсвания на интернет и телекомуникациите; като има предвид, че са извършени нападения над журналисти и че лицензите на редица медии са временно прекратени, което възпрепятства възможностите за наблюдение на положението на място; като има предвид, че основни услуги, включително електроснабдяването и банковите услуги, продължават да бъдат предмет на ограничения;
С.
като има предвид, че настоящото състояние на нестабилност в Етиопия е резултат от дълга история на етническо разделение и етническо напрежение;
Т.
като има предвид, че единството на Етиопия като мултиетническа държава е от голямо значение за стабилността на региона и на африканския континент като цяло;
У.
като има предвид, че Етиопия, която има население над 110 милиона души и е стратегически разположена близо до Африканския рог, е ключова държава на африканския континент и потенциален партньор от стратегическо значение за ЕС и неговите държави членки;
Ф. като има предвид, че като водещ световен донор на хуманитарна помощ ЕС продължава да бъде солидарен с нуждаещите се и предоставя финансиране на хуманитарна помощ; като има предвид, че от самото начало на конфликта в Етиопия ЕС продължава да се застъпва последователно за пълен и безпрепятствен хуманитарен достъп в съответствие с международното хуманитарно право; Х.
като има предвид, че наскоро приетото съобщение относно хуманитарната дейност на ЕС предвижда укрепване на процесите, които последователно поставят насърчаването и прилагането на международното хуманитарно право в центъра на външната ни дейност;
Ц.
като има предвид, че Инструментът за съседство, сътрудничество за развитие и международно сътрудничество — Глобална Европа (NDICI — Глобална Европа) определя човешкото развитие, управлението и изграждането на мира в Етиопия за приоритетни области на действие, като 65 % от многогодишната индикативна програма са предназначени за тези области;
Ч.
като има предвид, че в рамките на общото хуманитарно финансиране в подкрепа на нуждаещите се в Етиопия, което възлиза на 53,7 милиона евро и беше мобилизирано и договорено още през 2021 г., Комисията включи хуманитарни действия на стойност 5 милиона евро в Амара и Афар, за да се отговори на най-новите развития на положението по време на кризата; като има предвид, че 118 милиона евро бяха мобилизирани за подпомагане на Тигре и етиопските бежанци в Судан; като има предвид, че в резултат на продължаващия конфликт ЕС отложи плащанията за бюджетна подкрепа за Етиопия;
Ш. като има предвид, че през септември 2021 г. ЕС се опита да организира хуманитарен въздушен мост чрез Генерална дирекция „Европейска гражданска защита и европейски операции за хуманитарна помощ“ (ГД ECHO), за да достави спешно необходими хуманитарни стоки в региона Тигре, но се сблъска с големи пречки от страна на етиопското правителство; като има предвид, че в резултат на това беше извършен само един полет по хуманитарния въздушен мост на ЕС, като само малка част от неговия хуманитарен товар беше доставен; Щ. като има предвид, че на 21 юни 2021 г. ЕС назначи Анете Вебер за нов специален представител на ЕС за Африканския рог; като има предвид, че след мандат от ЗП/ВП финландският министър на външните работи Пека Хаависто посети двукратно региона по-рано тази година, за да обсъди продължаващата криза в Етиопия и нейното регионално въздействие; АА. като има предвид, че на 26 август 2021 г. Африканският съюз назначи бившия нигерийски президент Олусегун Обасаньо за посредник в конфликта; АБ. като има предвид, че през декември 2018 г. новосформираното правителство на Етиопия създаде Комисията за помирение в Етиопия и Министерството на мира; като има предвид, че до момента двете институции не успяха да изпълнят първоначалните си мандати за насърчаване на мира и за предотвратяване и решаване на въоръжения конфликт в Етиопия в трудната среда след тяхното създаване; АВ. като има предвид, че по време на продължаващия конфликт Етиопската партия на просперитета, ръководена от Абий Ахмед, се обяви за победител в общи избори, които бяха бойкотирани и чиито резултати бяха отхвърлени от някои опозиционни партии; като има предвид, че в Тигре не е имало изборен процес; като има предвид, че ЕС не изпрати мисия за наблюдение на изборите;